CELEX: 32021D0027
Language: da
Date: 2021-01-07 00:00:00
Title: Kommissionens gennemførelsesafgørelse (EU) 2021/27 af 7. januar 2021 om anmodningen om registrering af det europæiske borgerinitiativ »Civilsamfundsinitiativet om et forbud mod biometrisk masseovervågning« (meddelt under nummer C(2021) 32) (Kun den engelske udgave er autentisk)

15.1.2021   
               
               
                  DA
               
               
                  Den Europæiske Unions Tidende
               
               
                  L 13/1
               
            
         KOMMISSIONENS GENNEMFØRELSESAFGØRELSE (EU) 2021/27
         af 7. januar 2021
         om anmodningen om registrering af det europæiske borgerinitiativ »Civilsamfundsinitiativet om et forbud mod biometrisk masseovervågning«
         
            
               (meddelt under nummer C(2021) 32)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, og
         ud fra følgende betragtninger:
         
                     (1)
                  
                  
                     En anmodning om registrering af det europæiske borgerinitiativ »Civilsamfundsinitiativet om et forbud mod biometrisk masseovervågning« blev indgivet til Kommissionen den 15. oktober 2020. Den 11. november 2020 underrettede Kommissionen initiativtagergruppen om, at det var dens vurdering (2), at initiativet ikke kunne registreres i sin helhed, fordi nogle af de foranstaltninger, initiativtagergruppen havde foreslået, ikke opfyldte kravet i artikel 6, stk. 3, litra c), i forordning (EU) 2019/788. Kommissionen var blevet opfordret til at vedtage en henstilling fra Kommissionen, indlede traktatbrudssager og gennemføre omfattende undersøgelser, men Kommissionen kan kun anmodes om at fremsætte forslag til EU-retsakter i henhold til forordningen.
                  
               
                     (2)
                  
                  
                     Der blev derfor indgivet en ændret udgave af initiativet til Kommissionen den 7. december 2020.
                  
               
                     (3)
                  
                  
                     Målene for det ændrede initiativ er beskrevet som følger: »Vi opfordrer Europa-Kommissionen til nøje at regulere brugen af biometriske teknologier for at undgå unødige indgreb i grundlæggende rettigheder. Vi anmoder navnlig Kommissionen om i lovgivning og i praksis at forbyde ukritisk eller vilkårlig anvendelse af biometri, som kan føre til ulovlig masseovervågning. Disse indgribende systemer må ikke udvikles, udbredes (herunder på forsøgsbasis) eller anvendes af offentlige eller private enheder, for så vidt som de kan føre til unødvendige eller uforholdsmæssige indgreb i borgernes grundlæggende rettigheder. Der er dokumentation for, at brugen af biometrisk masseovervågning i medlemsstaterne og blandt EU-agenturer har ført til overtrædelser af EU's databeskyttelseslovgivning og uretmæssigt har begrænset borgernes rettigheder, herunder retten til privatlivets fred, ytringsfriheden, demonstrationsretten og retten til ikke at blive forskelsbehandlet. Den udbredte brug af biometrisk overvågning, profilering og forudsigelse er en trussel mod retsstatsprincippet og vores mest grundlæggende frihedsrettigheder. I dette borgerinitiativ opfordrer vi derfor Kommissionen til at foreslå en retsakt, der bygger på og fuldt ud overholder de generelle forbud i databeskyttelsesforordningen (3) og retshåndhævelsesdirektivet (4) for at sikre, at EU-retten udtrykkeligt og specifikt forbyder biometrisk masseovervågning«.
                  
               
                     (4)
                  
                  
                     I et bilag findes yderligere oplysninger om emnet for, formålene med og baggrunden for borgerinitiativet, og deri anføres det, at biometriske data i stigende grad anvendes af offentlige, nationale og europæiske retshåndhævende myndigheder og private enheder til identifikation eller profilering af borgere i det offentlige rum, hvilket udgør et »i sagens natur unødvendigt og uforholdsmæssigt indgreb i en lang række grundlæggende rettigheder, herunder retten til privatlivets fred og til databeskyttelse«. Det bemærkes endvidere i bilaget, at selv om »de eksisterende EU-retlige rammer præciserer [...], at anvendelsen af biometriske data skal begrænses til, hvad der er strengt nødvendigt for at nå et legitimt mål under iagttagelse af proportionalitetsprincippet [...], så er sådanne generelle principper genstand for omfattende undtagelser«.
                  
               
                     (5)
                  
                  
                     Initiativtagerne har fremlagt yderligere baggrundsoplysninger om deres forslag vedrørende en EU-retsakt og eventuelle ledsageforanstaltninger samt et udkast til en retsakt.
                  
               
                     (6)
                  
                  
                     Med det ændrede initiativ opfordres Kommissionen til at fremsætte et forslag til retsakt med henblik på at forbyde vilkårlig anvendelse af biometri, som kan føre til masseovervågning. Som Kommissionen allerede har meddelt initiativtagerne i sin vurdering af 11. november 2020, vil dette forslag kunne baseres på traktatens artikel 16, stk. 2, eller artikel 114 eller begge dele, alt efter om der er tale om et forbud mod anvendelsen af biometri eller streng regulering. Traktatens artikel 16, stk. 2, giver Kommissionen hjemmel til at foreslå retsakter vedrørende beskyttelse af fysiske personer i forbindelse med behandling af personoplysninger foretaget af Unionens institutioner, organer og agenturer samt af medlemsstaterne under udøvelse af aktiviteter, der er omfattet af EU-retten, og regler for den frie udveksling af personoplysninger. Artikel 114 i TEUF giver Kommissionen hjemmel til at foreslå foranstaltninger med henblik på indbyrdes tilnærmelse af medlemsstaternes love og administrative forskrifter, der vedrører det indre markeds oprettelse og funktion.
                  
               
                     (7)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne, jf. kravet i artikel 6, stk. 3, litra c), i forordning (EU) 2019/788.
                  
               
                     (8)
                  
                  
                     I bilaget til initiativet henvises der til fire mulige ledsageforanstaltninger. Da Kommissionen ikke anmodes om at fremsætte et forslag til en EU-retsakt i forbindelse med nogen af disse foranstaltninger, opfylder de ikke kravet i forordningens artikel 6, stk. 3, litra c), med henblik registrering som en del af initiativets emne. Disse foranstaltninger falder således uden for denne registreringsafgørelses anvendelsesområde. Hvis Kommissionen imidlertid finder det hensigtsmæssigt at vedtage et forslag til retsakt på det område, der er omfattet af initiativet, kan den også overveje muligheden for i dette forslag at tage hensyn til nogle af disse foranstaltninger, nemlig behovet for vejledning til medlemsstaterne om gennemførelsen af dets bestemmelser, inddragelsen af databeskyttelsesmyndighederne i anvendelsen af sådanne bestemmelser og indholdet af og principperne i de etiske retningslinjer fra Ekspertgruppen på Højt Niveau vedrørende Kunstig Intelligens (5).
                  
               
                     (9)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og at den har udpeget kontaktpersoner i overensstemmelse med forordningens artikel 5, stk. 3, første afsnit.
                  
               
                     (10)
                  
                  
                     Initiativet er hverken åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union og med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (11)
                  
                  
                     Det kan konkluderes, at initiativet »Civilsamfundsinitiativet om et forbud mod biometrisk masseovervågning« opfylder alle kravene i artikel 6, stk. 3, i forordning (EU) 2019/788, og det bør derfor registreres —
                  
               VEDTAGET DENNE AFGØRELSE:
         
            Artikel 1
            Det europæiske borgerinitiativ »Civilsamfundsinitiativet om et forbud mod biometrisk masseovervågning« registreres.
         
         
            Artikel 2
            Denne afgørelse er rettet til initiativtagergruppen bag det europæiske borgerinitiativ »Civilsamfundsinitiativet om et forbud mod biometrisk masseovervågning«, som repræsenteres ved Diego Javier Naranjo Barroso og Riccardo Coluccini, der fungerer som kontaktpersoner.
         
         
            Udfærdiget i Bruxelles, den 7. januar 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.
         
            (2)  C(2020) 7869.
         
            (3)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
         
            (4)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (retshåndhævelsesdirektivet) (EUT L 119 af 4.5.2016, s. 89).
         
            (5)  https://ec.europa.eu/futurium/en/ai-alliance-consultation/guidelines